Broj: 711-I-1324-P-7/23-04-19

Zagreb, 6. lipnja 2023.

**MARIJA ČIPČIĆ**

**ravnateljica Razvojne agencije Općine Dugopolje-ODRAZ**

**Predmet: MARIJA ČIPČIĆ, ravnateljica Razvojne agencije Općine Dugopolje-ODRAZ**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 6. lipnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 04. siječnja 2023.g. zaprimilo prijavu u kojoj se postavlja upit može li ravnateljica Marija Čipčić, koja je ujedno i obveznica ZSSI-a, biti zaposlenica jedinice lokalne samoupave koja je osnivač te javne ustanove. Pritom je navedeno kako obveznica za obnašanje dužnosti prima i novčanu naknadu. Povjerenstvo je temeljem navedene prijave otvorilo predmet Pp-7/23.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo je od Razvojne agencije Općine Dugopolje - ODRAZ zatražilo podatke obnaša li obveznica Marija Čipčić dužnost ravnateljice u Razvojnoj agenciji volonterski ili profesionalno te prima li plaću ili naknadu za obnašanje navedne dužnosti.

Razvojna agencija odgovorila je dopisom od 09. veljače 2023.g. navodeći da obveznica dužnost obavlja profesionalno te da za navedeno prima naknadu od 311,13 EUR. Naime, navodi se kako je obveznica nakon provedenog javnog natječaja u Narodnim novinama, broj 22/2021 od 3.3.2021, s poslodavcem sklopila Ugovor o dopunskom radu kojim je zasnovan radni odnos na određeno vrijeme, dopunski rad na razdoblje od 4 (četiri) godine. Nadalje, navodi se da je zakonska osnova obavljanja poslova temeljem čl.62. st. 3. Zakona o radu („Narodne novine“, broj 93/14, 127/17, 98/19 ) koji glasi: „Radnik čije je ukupno radno vrijeme četrdeset sati tjedno, može sklopiti ugovor o radu s drugim poslodavcem u najdužem trajanju do osam sati tjedno, odnosno do sto osamdeset sati godišnje, samo ako su poslodavci s kojima radnik već prethodno ima sklopljen ugovor o radu, radniku za takav rad dali pisanu suglasnost.“ Nadalje, ističe se da je obveznica za obavljanje poslova ravnateljice dostavila prethodno pisano odobrenje, koje se nalazi u prilogu spomenutog Ugovora i čini njegov sastavni dio, a izdao joj ga je poslodavac Općina Dugopolje, kod kojeg radi u punom radnom vremenu. Stoga joj je navedenim odobrenjem poslodavac odobrio rad izvan redovnog radnog vremena temeljem članka 5. stavka 1. i 2. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11 i 4/18) i čl. 62. st. 3. Zakona o radu.

U prilogu je dostavljen i navedeni Ugovor o radu kao i odobrenje poslodavca za dopunski rad izvan redovitog radnog vremena.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako je iz dostavljenog ugovora i dokumentacije razvidno da obveznica poslove ravnateljice Razvojne agencija ne obavlja u redovitom radnom vremenu u trajanju od osam sati dnevno, već kao dopunski rad u trajanju od 15 sati mjesečno, što po svojoj prirodi predstvalja volontersko obnašanje dužnosti.

S obzirom da se zabrana iz članka 17. stavka 2. ZSSI-a odnosi samo na obveznike koji profesionalno obnašaju dužnost, isto se ne bi odnosilo na obveznicu Mariju Čipčić, međutim, obveznicu se upućuje da u imovinskoj kartici navede da se radi o volonterskom obnašanju dužnosti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Marija Čipčić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana